Ngā marohitanga

Ngā Kura me ngā Pūtahi Kōhungahunga

# He huringa tikanga e marohitia ana mō ngā pōti poari Kura

He wāhi nui te mahi a ngā kura me ngā poari kura mō te ekenga taumata me te toiora o ngā ākonga. Ka taea e ngā mātua, ngā kaimahi me ngā ākonga katoa i ngā tau 9, kei runga ake hoki, te pōti kanohi ki ō rātou poari kura. I tēnei wā, whakamahia ai e ngā pōti poari kura ngā whakaritenga pōhi, me ngā puka pepa.

E mōhio ana mātou kāore tēnei tikanga pōti tangata ki ngā poari kura o nāianei e tino whai hua ana mō te katoa. Nā reira e marohi ana mātou i ētahi huringa i konei hei tuku urupare mai māu.

*Huringa matua e marohitia ana*

Ko te huringa matua e marohitia ana e mātou, mehemea ka āhei ngā kura kia kōwhiri mehemea me whakahaere ā-hiko i ō rātou pōtitanga, mā roto i ngā hui rānei, mā te hātepe o nāianei rānei.

*Ētahi atu huringa e marohitia ana*

* He whakahau i ngā kura kia torotoro i ngā ākonga (tau 9, tō runga ake hoki), i ngā kaimahi me ō rātou hapori kura mō ngā hātepe pōti.
* He whakahou i ngā paearu mō te whakauru mai me te tohu i ngā mema poari kia whai wāhi ai ngā momo tāngata katoa, kia pai ake hoki te whakaata i te Tiriti o Waitangi.
* He whakapakari i te reo ākonga mā te whakahau i ngā poari, i muri i tētahi pōti rahua kia whakakīa he wāteatanga tūru pokerehū mō tētahi kanohi ākonga, kia tīpakona he kanohi ākonga, kia whakatūria rānei he ara rerekē e whai reo ai ngā ākonga mō ngā whakatau a te poari kura.
* He whakamārama i ngā ritenga mō ngā wāteatanga pokerehū.
* He whakatikatika i ngā wātaka pōti hei whakapiki i te pīngoretanga, kia hohoro kē atu hoki ngā hātepe pōtitanga.

Kimihia ētahi atu kōrero, whakaputaina hoki ō kōrero: *ngā hononga*

# Huringa e whakamarohitia ana mō te tātaritanga Pirihimana o ngā kaimahi mātauranga

E marohi ana mātou kia āta kī mārire ngā ture me kimi tātaritanga Pirihimana i mua i te tīmatanga mahi a ngā kaimahi, ngā kaimahi kirimana i ngā kura (hei whakakapi i tō nāianei ritenga, e kī nei, i mua i tā rātou haere ki waenga i te tamariki, kāore he kaitirotiro i a rātou). E marohi ana hoki mātou kia ūkui te wā rua wiki e āhei ai tētahi tokomaha iti o ngā kaimahi ehara i te kaiako, me ērā kāore anō hoki kia rēhita, i ngā kura me ngā pūtahi mātauranga kōhungahunga, kia mahi, kāore he tātaritanga Pirihimana.

E taupatupatu ana ngā whakaritenga o nāianei ki ngā whakahau tātaritanga mō ērā atu kaimahi mātauranga, kaimahi tamariki hoki, arā, e whakahautia ana kia whiwhi tātaritanga Pirihimana i mua i te tīmatanga mahi.

Kua kore he take e ū ai tātou ki te rua wiki, ina hoki, kua tino poto kē iho ngā wā tātaritanga Pirihimana i ēnei rā. Mā te ūkui i te wā rua wiki e whakamārama ngā pōhēhētanga o te tangata, e hua noa ana ka pā te rua wiki ki a rātou, engari kāhore.

Mā te whakapūmau i ēnei huringa e whakapūmau tikanga e whiwhi tātaritanga Pirihimana ai ngā kaimahi katoa e tika ana kia whiwhi tātaritanga i mua i te tīmatanga mahi.

Kimihia ētahi atu kōrero, whakaputaina hoki ō kōrero: *ngā hononga*

# Ngā panonitanga e marohitia ana mō ngā kāwai mātāmua mō te rēhitanga ā-takiwā

E kimi urupare ana mātou mō ētahi huringa mō ngā kāwai mātāmua mō ngā rēhitatanga i waho o te takiwā hei whakapiki i te whiwhinga ōrite. Ko te nuinga o ngā kāwai o nāianei e whakawhirinaki ana ki tētahi hononga ā-tuakana, teina, hononga ā-matua rānei ki te kura. Nā reira, he tino uaua kē atu te tomo ki tētahi kura mehemea kei waho koe i te takiwā, ā, kāhore hoki ō hononga ā-whānau tata ki te kura.

E hiahia ana mātou ki te kimi mehemea he tautoko kei waho mō te huri i ngā kāwai mātāmua, mehemea rānei e hiahia ana koe kia noho pūmau tonu. E rua ō mātou whakaaro hei huri i ngā kāwai e kimi urupare nei mātou.

Ko te whakaaro tuatahi he whai kia ngāwari kē atu te uru mai o ngā tamariki a ngā kaimahi i raro i te poari (kaimahi kura) me ngā mema poari kia rēhita i te kura mā te whakapiki i tō rātou noho mātāmua. Mā tēnei whiringa ka ūkuia atu te kāwai mātāmua mō ngā tamariki o ngā ākonga o mua, waihoki, ka whakahekea te noho mātāmua o ngā tuākana tēina o ngā ākonga o tau kē.

Ko te whakaaro tuarua kia ūkuia ngā kāwai mō ngā tuākana tēina me ngā tamariki o ngā ākonga o tau kē. Ka taea ēnei kāwai te hua, he kāwai 'tukunga iho ā-whānau'. Ki te mahi pērā matou, me mātua tono ngā ākonga ka uru ki raro i ēnei kāwai i raro i te kāwai whakamutunga o 'ērā atu ākonga katoa.'

Kimihia ētahi atu kōrero, whakaputaina hoki ō kōrero: *ngā hononga*

# Ngā huringa e marohitia ana ki ngā hātepe o Matatū Aotearoa

E toru ngā huringa e marohitia ana e mātou ki ngā hātepe o Matatū Aotearoa.

Ko tā te tuatahi he aro kia whakamahinetia te anga whakawā mō te whanonga kaiako. E rua ngā hinonga whai pānga ki te anga whakawā – ko te Komiti Arotake Whakapae, me te Mana Whakawhiu o Ngā Kaiako (Disciplinary Tribunal). I whakatūria te Mana Whakawhiu o Ngā Kaiako kia whakawākia ngā take whanonga hē, engari i tēnei wā kei te tirotiro ki te tini o ngā take ehara i te whanonga tino hē rawa nei. Ina tāpaetia ngā take ki te Mana Whakawhiu o Ngā Kaiako, ka tukuruatia ngā hātepe o te Komiti Arotake Whakapae, e whakaroaroatia ai te wā whakatatū take.

Ko tā mātou hiahia kia āhei te Komiti Arotake Whakapae kia rongo i ētahi atu take, kia taea ai e te Mana Whakawhiu o Ngā Kaiako te aro nui ki ngā take whanonga tino hē. E hiahia ana hoki mātou kia mukua atu ngā whakaritenga kia whakaae katoa te Komiti Arotake Whakapae me te kaiako, te kaikōkiri hoki i te take, i mua i tāna whakawhiu.

Ko te huringa tuarua kia āta whakapuakina i roto i te Education and Training Act 2020 (te Ture) he mana tō Matatū Aotearoa kia hāmene i ngā takahanga whakaritenga rēhita kaiako, tiwhikete kaiako. Ko ētahi o ngā mahi a Matatū Aotearoa i tēnei wā he whakapūmau i ngā paerewa ngaio, ā, kei roto kē ngā whakawhiu mō te takahi i ngā whakaritenga rēhita, tiwhikete whakaako hoki i te Ture. Kia kore ai e rangirua te tangata, mā tēnei huringa ka mārama te tangata ākuanei ka taea e Matatū Aotearoa te hāmene tangata mō aua takahanga.

E whakamārama ana te huringa tuatoru, me tahuri Matatū Aotearoa ki te āta whiriwhiri mārire, ina whiriwhiri i ngā wheako wā tata o ngā kaihautū ngaio (me ērā atu kaiako rēhita) i ngā horopaki mātauranga matua mō ngā mahi whakahou tiwhikete whakaako, kia kaua e whakawhirinaki noa atu ki tētahi whakamātautau tapatahi.

Kimihia ētahi atu kōrero, whakaputaina hoki ō kōrero: *ngā hononga*

# He marohitanga e āhei ai Te Tari Arotake Mātauranga kia arotake i ngā ratonga akoranga ngaio, whakawhanake hoki e whakamahia ana e ngā kura me ngā pūtahi kōhungahunga

E marohi ana mātou kia āhei Te Tari Arotake Mātauranga (ERO) kia arotake i ngā ratonga akoranga ngaio, whakawhanake hoki (PLD) e whakamahia ana e ngā kura me ngā pūtahi mātauranga kōhungahunga.

He mea tino hira te akoranga ngaio tiketike hei whakapakari i te whakaako me te ako. Tērā tonu ētahi ritenga e pūmau ai te tiketike o ngā ritenga whakapakari kaiako, engari kāore kau ā mātou kitenga taumata teitei o te kounga me te pānga ki ngā mahi hautū mātauranga, tikanga whakaako, putanga ako rānei mā te ākonga.

E whakapono ana mātou ki te tukua mā Te Tari Arotake e kawe ngā arotake nahanaha o ngā akoranga ngaio, ka piki te māramatanga ki tōna kounga, ki tōna pānga hoki, ā, mā ēnei mōhiotanga e tautoko tōna whakapainga ake.

Kimihia ētahi atu kōrero, whakaputaina hoki ō kōrero: *ngā hononga*

Mātauranga Matua

# Ngā huringa e marohitia ana mō ngā utu ratonga ākonga whakahau

E mea ana mātou ki te tīkaro atu i ngā wāhanga mō ngā utu ratonga ākonga whakahau (CSSF) i te Ture, me te whakarite kē i ngā tikanga mō aua utu mā ngā here ā-pūtea i te wāhanga 419 o te Ture. He taurite tēnei tikanga ki ērā atu utu a ngā kaiwhakarato.

He utu ēnei, ehara i te utu akoranga, ka āhei ngā kaiwhakarato akoranga matua ki ā rātou ākonga hei tautoko i te huhua o ngā ratonga, pēnei i ngā ratonga hauora, tākaro, hākinakina hoki. Kāore i te whiria i tēnei wā he huringa mō ngā kaupapa here i te taha o ngā utu whakahau nei, pēnei i te rahi o ngā nama e whakaaetia ana ngā kaiwhakarato kia nama i ngā ākonga mā roto i ngā utu whakahau.

Mā te huringa e marohitia nei ka pai ake te whakarite a te Kāwanatanga i ngā ritenga utu whakahau ka aro ki ngā momo ākonga maha, hei tauira, ngā ākonga i ngā horopaki wāhi mahi. I te tau 2021, i mahia e te kāwanatanga tētahi huringa i herea ā-wātia ki ngā ture, kia kaua ai e namatia ngā ākonga ahumahi ki tētahi utu whakahau, mehemea i whakawhiti te hinonga whakangungu ahumahi i ngā ākonga ki tētahi kaiwhakarato mātauranga matua, hei wāhi o te Panonitanga Whakangungu Ahumahi. Mehemea e whakahaeretia ana ngā utu whakahau i raro i te hiringa e marohitia nei, ka herea ngā panonitanga katoa ki nga ritenga kōrerorero ki te iwi.

Kimihia ētahi atu kōrero, whakaputaina hoki ō kōrero: *ngā hononga*

# He huringa e marohitia ana kia āhei ai te whakamahi i ngā Nama Ākonga ā-Motu kia whakamahia hei tautoko i te akoranga i te wāhi mahi

E marohi ana mātou kia taea te whakamahi ngā Nama Ākonga ā-Motu (MSN) kia tika ai te whāngainga rawa ki ngā kaituku mahi me te ahumahi hei tautoko i te akoranga i te wāhi mahi.

I raro i te ture o nāianei, ka āhei ngā ākonga me ngā pia ahumahi kia whiwhi nama ākonga ā-motu. Engari kāore e taea ngā nama ākonga te whakamahi hei wehewehe hei aroturuki rānei i ngā rawa mō te mātauranga me te whakangungu wāhi mahi, mehemea kāore ngā pūtea i te whakahaeretia mā tētahi kaiwhakarato rēhita.

Ki te whāia ētahi atu tikanga kawe i ngā aroturuki ekenga paetae ākonga e tika ana me ngā wehewehenga pūtea, ka roa kē atu, ka kaha ake te whakapau rawa, tēnā i te ara whakamahi nama ākonga. Tētahi, e herea ana te Tāhuhu o Te Mātauranga kia whakawhanake whakaritenga motuhake ki te huhua o ngā hinonga i roto i ngā kōkiri matatini e anga ana ki te tautoko i te akoranga wāhi mahi. E pāngia ana ngā kaituku mahi me ngā ākonga e ngā wā tino roa, ehara nei i te mahi taketake, mō ngā tohanga pūtea.

Mā tēnei huringa ka ngāwari kē atu te whāngai moni, te aroturuki hoki i te whakamahinga o aua pūtea.

Kimihia ētahi atu kōrero, whakaputaina hoki ō kōrero: *ngā hononga*

# He huringa e marohitia ana kia āhei ai te Mana Tohu Mātauranga o Aotearoa, (NZQA) kia whai mana ki te whakakore i te rēhitatanga o tētahi Whare Whakangungu Motuhake (PTE)

E marohi ana mātou kia wātea Te Mana Tohu Mātauranga kia whakakore i te rēhitatanga o tētahi Whare Whakangungu Motuhake, ina kitea e te kōti kua whakaaetia tētahi tangata kia whāia tētahi akoranga kāore kē nei e whakaaetia āna mōna i raro i te Immigration Act 2009.

I tēnei wā, me whakakore Te Mana Tohu Mātauranga i te rēhitatanga o te Whare Whakangungu Motuhake. Engari i ētahi wā, he taumaha rawa pea tēnei tukunga iho (nā te mea he whakawhiu anō kei raro i te Immigration Act). E hiahia ana mātou kia āhei Te Mana Tohu Mātauranga kia whiriwhiri mehemea e tika ana, i runga anō i te taumaha o te hē, kia whakakorea te rēhitatanga o teWhare Whakangungu Motuhake. I ētahi atu wā, e tika ana kia kimihia he rongoā kē anō.

Kimihia ētahi atu kōrero, whakaputaina hoki ō kōrero: *ngā hononga*

# He huringa e marohitia ana hei whakangāwari i ngā tohu mātauranga me ētahi atu taipitopito tuakiri o Aotearoa

E kimi urupare ana Te Mana Tohu Mātauranga (NZQA) mō ētahi huringa tērā pea ka whakaurua hei whakangāwari i ngā tohu mātauranga me ētāhi atu taipitopito tuakiri o Aotearoa. Ko te whāinga, he tautoko i te Whakahoutanga o te Whakangungu Ahumahi.

Ko te whāinga o tēnei marohitanga kia:

* whakaritea he tikanga e tutuki ai ngā hiahia o ngā ākonga me ngā kaituku ahumahi, i ngā tohu ahumahi
* whakakapingia te kupu 'training schemes' ki te kupu ‘micro-credentials’
* tukua ngā Kaunihera Whakawhanake Kaimahi kia whakawhanake micro-credentials pūnoa ka taea te hora e te kaiwhakarato.

Kimihia ētahi atu kōrero, whakaputaina hoki ō kōrero: *ngā hononga*